पर्यावरण
अउरी देखल जाय: प्रकृति, प्राकृतिक पर्यावरण आ पर्यावरण संरक्षण
पर्यावरण शब्द संस्कृत की परि (चारों ओर)+आवरण(जेवना से ढँकल होखे) से बनल बा आ एकर मतलब होला जेवन कौनो जीव के चारों ओर से ढँकले होखे। ए तरह से पर्यावरण कौनो जीव की चारो ओर पावल जाये वाली ओ सगरी एइसन चीजन क एकट्ठा रूप हउवे जेवना से ओ जीव क जीवन प्रभावित होला।
ब्यापक रूप से देखल जाय त ए में सगरी प्राकृतिक आ मनुष्य क बनवाल चीज भी आ जाला; सगरी जिंदा जीव-जंतु से लेके बेजान चीज ले, सभ कुछ आ जाला।[१]
एही से पर्यावरण की संघटक की रूप में दू तरह क चीज गिनावल जाला:
- जैविक संघटक - सगरी जिंदा जीव-जंतु, पेड़-पौधा, बैक्टीरिया आ कीड़ा-मकोड़ा।
- अजैविक संघटक - ऊ सारा चीज जेवन जिंदा नइखे, जइसे पहाड़, मैदान, माटी, हवा, पानी इत्यादि।[२]
प्राकृतिक पर्यावरण क मतलब होला अइसन कुल चीज जेवन प्रकृति में अपने आप मिलेलीं आ मनुष्य द्वारा ना बनावल हईं। एगो अउरी अर्थ में ओइसन सारा जगहन की पर्यावरण के प्राकृतिक पर्यावरण कहल जाला जहाँ मनुष्य क बहुत कम हस्तछेप भइल होखे। प्राकृतिक पर्यावरण की अंग की रूप में कौनो जगह क जमीनी रचना, जलवायु, नदी, झील, प्राकृतिक बनस्पति, जीव-जंतु आ इन्हन से जुडल सभ तरह क क्रिया के अध्ययन होला। प्राकृतिक पर्यावरण की बिपरीत बनावटी पर्यावरण एगो अइसन पर्यावरण होला जेवना क रचना आदमी अपनी हिसाब से करेला। बनावटी पर्यावरण में उहे क्रिया-प्रक्रिया होले जेवन प्राकृतिक पर्यावरण में होले लेकिन ई आदमी द्वारा बहुत ढेर नियन्त्रित आ परिवर्तित होले।
पर्यावरण अवनयन क मतलब होला पर्यावरण की गुणवत्ता में कमी। एही क एगो प्रकार हवे प्रदूषण जेवना में प्राकृतिक पर्यावरण में कौनो अइसन चीज क प्रवेश मनुष्य की काम द्वारा होला जेवना से प्राकृतिक पर्यावरण क ब्यवस्था गड़बड़ा जाला आ एकरी गुणवत्ता में कमी होला। हवा, पानी अउरी माटी में मनुष्य द्वारा फईलावल गंदगी से होखे वाला प्रदूषण अइसने एगो घटना बा।[३] [४]
पर्यावरण क सुरक्षा कइल आदमिये की हाथ में बा आ एकरी खातिर सरकार से लेके आम-आदमी ले सभके कोशिस कइला क बहुत जरूरत बा।
पर्यावरण क पढ़ाई करे वाला बिज्ञान के पर्यावरण बिज्ञान कहल जाला। एकरी आलावा भूगोल में एकर अध्ययन होला।
सामग्री
पारिस्थितिकी[संपादन]
मुख्य लेख: पारिस्थितिकी अउरी पारिस्थितिक तंत्र
पारिस्थितिकी जीवबिज्ञान क एगो शाखा हवे जेवना में कौनो जीव समुदाय क ओकरी पर्यावरण की साथे क्रिया प्रतिक्रिया क अध्ययन कइल जाला। ए बिज्ञान के पर्यावरणीय जीव बिग्यान भी कहल जाला। मुख्य रूप से इ बिग्यान कौनो आस्थान की पर्यावरण के एगो सिस्टम मान के ओकर अध्ययन करे ला।
सिस्टम चाहे तंत्र क मतलब होला अइसन इकाई जेवना क कुल पार्ट चाहे अंग एक दुसरा से जुडल होखे आ आपस में क्रिया-प्रतिक्रिया करत होखे आ एही वजह से ऊ सिस्टम कई टुकड़न से मिल के बनला की बावजूद एगो सिंगल इकाई की रूप में ब्यवहार करत होखे।
ए नजरिया से देखल जाय त हमनी की पृथ्वी क पर्यावरणो एगो बहुत बड़हन सिस्टम(तंत्र) की रूप में काम करेला। पर्यावरण क रचना कई चीज से मिल के भइल बा जिनहाँ के एकर अंग( पार्ट) कहल जा सकेला आ तबो पर ई अलग अलग अंग अकुनो न कौनो क्रिया प्रक्रिया द्वारा एक दुसरा से जुड़ के पुरा पर्यावरण के एगो सिंगल ज़िंदा इकाई की रूप में काम करे लायक बनावेला। एही से पर्यावरण के एगो पारिस्थितिक तंत्र कहल जाला।
पारिस्थितिक तंत्र की रूप में पर्यावरण के मान लिहला पर एकरी अध्ययन में कई तरह क सुबिधा हो जाला। सबसे बड़ बात ई कि तब ई मान लिहल जाला की पर्यावरण की कौनो छोट से छोट अंग में कौनो बदलाव होई त ओकर परभाव पूरा पर्यावरण पर पड़ी। ए तरह से पर्यावरण में होखे वाला बदलाव क अध्ययन करे में बहुत सुबिधा हो जाला।
पर्यावरणीय समस्या[संपादन]
प्रदूषण[संपादन]
मुख्य लेख: प्रदूषण
प्रदूषण (Pollution) जब कौनो तरह के हानिकारक तत्व प्रकृति में पावल जाये वाला हवा, पानी चाहे माटी जैसन उपयोगी चीजन में मिल के ओके गंदा कर देला आ ओके आदमी के उपयोग लायक ना रहे देला त एही के प्रदूषण कहल जाला। एकर सीधा बुरा असर आदमी आ सगरी जीव-जंतु पेड़-पौधा पर पड़ेला। जवन नुक्सानदेह पदार्थ की मिलला से प्रदूषण होला, माने कि जवन पदार्थ प्रदूषण के कारण होला, ओके प्रदूषक कहल जाला।
प्रदूषण के एइसन घटना अपने-आप प्राकृतिक रूप से भी हो सकेला आ एह में आदमी के भी हाथ हो सकेला। आदमी द्वारा होखे वाला प्रदूषण में जबसे आदमी विज्ञान आ तकनीक में आगे बढल बा तबे से ढेर इजाफा भइल बा। एक परकार से आदमी खुदे अपनी पर्यावरण में नुकसानदेह पदार्थन के पहुँचा के प्रदूषण फइला रहल बा जेवना से पर्यावरण आ प्रकृति में नुकसानदेह परिवर्तन देखेके मिलत बा।
नदी की पानी में शहरी नाला अउरी फैक्टरी के जहरीला पानी मिलले से नदी के पानी पिए लायेक ना रहि जाला। अगर एइसन जहरीला पदार्थन के बहुत अधिक मात्रा पानी में मिल जाला त ऊ पानी नहाये लायक भी ना रहि जाला आ ओ में रहे वाला जीव-जंतु भी मरे लागेलन आ ऊ पानी गाय-गोरू के भी पिए लायक ना बचेला। नदी, ताल, तलही आ झील में ए तरह क प्रदूषण जल प्रदूषण कहल जाला।
एही तरह से वायु प्रदूषण, ध्वनि प्रदूषण, मृदा प्रदूषण, ठोस-अपशिष्ट प्रदूषण, प्रकाश प्रदूषण आदि कई परकार के प्रदूषण आजकाल पूरा विश्व खातिर समस्या बनल बा।
आदमी आ पर्यावरण[संपादन]
मुख्य लेख: मानव पर्यावरण सम्बन्ध अउरी मनुष्य क पर्यावरण पर प्रभाव
जइसे पृथिवी पर हर जीव-जंतु अपनी पर्यावरण की संघे क्रिया-प्रतिक्रिया (अन्तर्क्रिया) करेला ओइसहीं मनुष्यो अपनी पर्यावरण की संघे अन्तर्क्रिया करेला। मनुष्य आ ओकरी पर्यावरण की बीच की सम्बन्ध क अध्ययन दू तरह से कइल जाला ऐतिहासिक रूप से, मने कि 'समय की साथ बदलाव'; आ भौगोलिक रूप से, मने कि अस्थान की संघे बदलाव।
इतिहास देखल जाय त ई पता चलि की मानव क आपनी पर्यावरण की संघे कई तरह का सम्बन्ध रहि चुकल बा। पहिले मनुष्य अउरी जीव जंतु की तरे हर तरह से पर्यावरण पर निर्भर रहे आ पर्यावरण की क्रिया से मनुष्य क जीवन नियंत्रित होखे। आज मानव समाज पर्यावरण में बहुत भारी बदलाव क सकत बा आ क इले बा।आज मानव समाज की लगे एतना घातक परमाणु बम आ हाइड्रोजन बम बा कि ऊ पुरा पृथ्वी क (मने सगरी पर्यावरण क) बिनास करे में सक्षम बा। ई पूरा बिकास कइसे भइल एकर अध्ययन बहुत रोचक आ ज्ञान देवे वाला विषय हो सकेला।
भूगोल की हिसाब से देखल जाय त अलग-अलग जगह पर मानव समाज का ओकरी पर्यावरण की संघे अलग तरह क सम्बन्ध मिली। मनुष्य आ पर्यावरण की बिचा में होखे वाला क्रिया-प्रतिक्रिया आ ओकर परभाव कइसे एक जगह से दूसरी जगह बदलत जाला एकर अध्ययन भूगोल में कइल जाला।
पर्यावरण दर्शन[संपादन]
मुख्य लेख: पर्यावरण दर्शन
पर्यावरण दर्शन ई बात पर विचार करे ला की आदमी क अपनी पर्यावरण की बारे में का सोच आ बिचार बा, लोग आपनी पर्यावरण की बारे में कइसे सोचेला। पर्यावरण दर्शन ए बारे में चिंतन करे ला कि पर्यावरण के मनुष्य की संदर्भ में कइसे देखल जात बा आ मनुष्य अपना के पर्यावरण की संदर्भ में कइसे देखत बा।
आसन भाषा में कहल जाय त ई ए बात क अध्ययन करे ला की हमनी क अपनी पर्यावरण की बारे में का सोचत बाड़ीं आ हमहन क अपनी पर्यावरण की बारे में जेवन सोच बा ऊ केतना ठीक बा आ केतना गलत बा।
पर्यावरण दर्शन क कुछ मुख्य सवाल नीचे दिहल गइल चीजन से संबधित बा:
- पर्यावरण आ प्रकृति के कइसे परिभाषा दिहल जाय
- पर्यावरण क मूल्यांकन कइसे होखे
- पर्यावरण आ पशु-पक्षी की बारे में नैतिक बिचार का होखे के चाही
- लुप्त होखे की खतरा वाली प्रजातिन की बार में राय
- पर्यावरण वाद आ डीप इकोलाजी
- पर्यावरण क सुंदरता आ एकर सुंदरताशास्त्र
- पर्यावरण के फिर से वापस प्राकृतिक रूप में अस्थापना
- भविष्य की पीढ़ी क पर्यावरण कइसन होखे के चाही [५]
पर्यवारण की बारे में ए कुल बिचारन क अध्ययन कई प्रकार से कइल जा सकेला, इहाँ ले कि हमहन क भाषा भी पर्यावरण की बारे में हमनी के सोच की बारे में जानकारी देले। [६]
पर्यावरण प्रबंधन[संपादन]
मुख्य लेख: पर्यावरण प्रबंधन पर्यावरण प्रबंधन क अर्थ होला अइसन सारा चीज क मैनेजमेंट जेवना से पर्यावरण पर परभाव पड़त होखे। एकर मतलब पर्यावरण की प्रबंधन से न बलुक पर्यावरण के प्रभावित करे वाला चीजन की मैनेजमेंट से बा।
पर्यावरण नीति[संपादन]
मुख्य लेख: पर्यावरण नीति पर्यावरण नीति में पर्यावरण की सुरक्षा आ एके प्रभावित करे वाला चीजन की बारे में योजना बनावे खातिर आधार देला।
पर्यावरण कानून[संपादन]
मुख्य लेख: पर्यावरण कानून पर्यावरण क़ानून (अंग्रेज़ी:Environmental law) में ऊ सगरी अन्तर्राष्ट्रीय संधि, समझौता आ कौनों देस में बनावल क़ानून आ जाला जेवन पर्यावरण की रक्षा खातिर बनावल होखे। एकर मेन उद्देश्य होला प्राकृतिक पर्यावरण के आदमी की क्रियाकलाप से होखे वाला नोकसान के रोकल आ पर्यावरण क टिकाऊपन बचावल।
संदर्भ[संपादन]
- ↑ सुरेश लाल श्रीवास्तव प्रतियोगिता दर्पण, मार्च, २००९ पृष्ठ १४२३
- ↑ मधु अस्थानापर्यावरण एक संक्षिप्त अध्ययन
- ↑ सुरेश लाल श्रीवास्तव प्रतियोगिता दर्पण, मार्च, २००९
- ↑ मधु अस्थानापर्यावरण एक संक्षिप्त अध्ययन
- ↑ Belshaw, Christopher (2001). Environmental Philosophy. Chesham: Acumen. ISBN 1-902683-21-8.
- ↑ अनुपम मिश्र - भाषा और पर्यावरण इण्डिया वाटर पोर्टल से (उतारल गइल ०१.०७.२०१४ के)
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva hne_Deva bho_Deva bho_Deva bho_Deva bho_Deva bho_Deva hne_Deva hne_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva bho_Deva hne_Deva bho_Deva hne_Deva bho_Deva hne_Deva awa_Deva bho_Deva awa_Deva bho_Deva srd_Latn bho_Deva